Oud-polisieman gevonnis ná vrou doodgeskiet isJeanette Odendaal ‘n Voormalige polisieman is Vrydag tot 18 maande korrektiewe toesig gevonnis nadat hy Jeanette Odendaal (45) in 2011 doodgeskiet het. Odendaal het buite die polisiestasie in Kempton Park in ‘n stilstaande polisievoertuig vasgery. Manape Phineas Kgoale is aanvanklik van moord aangekla, maar hy het vroeër skuldig gepleit op ‘n aanklag van strafbare manslag. “Die Kempton Parkse streekshof het Kgoale ook ‘n vyf jaar opgeskorte vonnis opgelê nadat hy Odendaal geskiet het,” het Moses Dlamini, woordvoerder vir die Onafhanklike Polisieondersoek-direktoraat (Opod) gesê. Kgoale is ook onbevoeg verklaar om ‘n vuurwapen te besit. Hy het in ‘n verklaring gesê hy het Odendaal vir ‘n kaper of ‘n motordief aangesien. Hy is uit die polisie afgedank nadat ‘n tugkomitee hom in Augustus 2011 skuldig bevind het.